Daniel Myburgh Streicher (gebore op 27 Maart 1928 op Swellendam - 21 Februarie 2005 in die Strand) was 'n Suid-Afrikaanse politikus en adjunkminister van vervoerwese. Hy ontvang sy skoolopleiding aan die Hoërskool Swellendam en aan die Universiteit van Stellenbosch. Sy pa was Johannes Jacobus Streicher. Hy trou in Desember 1951 met Helena Etheresa Naudé. Drie seuns en 'n dogter is uit die huwelik gebore. Streicher, wat 20 jaar oud was toe die Verenigde Party in 1948 teen die Nasionale Party verloor het, was van 1950 tot 1952 sekretaris van die V.P. Jeug. Hy dien as lid van die provinsiale raad vir Port Elizabeth-Suid van 1955 tot die algemene verkiesing van April 1958 toe hy Volksraadslid word vir Port Elizabeth-Wes, 'n setel wat in 1938 as Port Elizabeth-Distrik geskep is en in drie verkiesings 'n veilige V.P.-vesting was. Drie jaar later behou hy die setel toe hy onbestrede verkies word. Van 1966 se verkiesing af verteenwoordig hy die nuwe kiesafdeling Newton Park, ook in Port Elizabeth, en word in die daaropvolgende verkiesing herverkies. In 1971 kies die Verenigde Party hom as Kaaplandse voorsitter.